b'\n_START_ARTICLE_\n\xc3\x9cstra Hannoversche Verkehrsbetriebe\n_START_PARAGRAPH_\n\xc3\x9cstra Hannoversche Verkehrsbetriebe er et trafikselskab i Hannover, der driver Stadtbahn Hannover og bybusnettet i byen og omegnen. Et datterselskab er ansvarlig for skibstrafikken p\xc3\xa5 Maschsee. \xc3\x9cstra er partner i trafikforbundet Gro\xc3\x9fraum-Verkehr Hannover (GVH)._NEWLINE_Stadtbahn Hannover er en videreudvikling af byens sporvejsnet, der startede 16. september 1872 med hestesporvogne, som fra 1893 blev afl\xc3\xb8st af elektriske sporvogne. 23. juni 1965 blev det besluttet at bygge en undergrundsbane, hvor der til at begynde med skulle k\xc3\xb8res i tunneller under centrum, der var tilsluttet de traditionelle sporvejsstr\xc3\xa6kninger udenfor, som p\xc3\xa5regnedes ombygget senere. De h\xc3\xb8je anl\xc3\xa6gsudgifter og lange byggetid gjorde dog, at man \xc3\xa6ndrede konceptet til Stadtbahn med tunneller under centrum, mens der udenfor s\xc3\xa5 vidt muligt k\xc3\xb8res i eget trace. Den f\xc3\xb8rste etaper \xc3\xa5bnede 20. september 1973, og nettet er efterf\xc3\xb8lgende udbygget kontinuerligt. Som f\xc3\xb8lge heraf oph\xc3\xb8rte driften p\xc3\xa5 den sidste traditionelle sporvej i centrum i september 1996._NEWLINE_Den normalsporede Stadtbahn har en l\xc3\xa6ngde p\xc3\xa5 127 km fordelt 19 km i tunnel, 87 km i eget trace og 21 km i blandet trafik. Driften varetages af 311 vogne, der betjener 12 linjer, hvortil kommer to linjer, der kun trafikeres ved store arrangementer p\xc3\xa5 messeomr\xc3\xa5det eller Expo-Plaza. Der befordres ca. 125 mio. passagerer \xc3\xa5rligt.'